2015-ben kötött szerződést a Századvéggel a kormány, a dokumentumokat azonban nem akarták kiadni. A hvg.hu munkatársa perelt, és most jogerősen is nyert.

Ki kell adni azokat a tanulmányokat, amelyeket az előző ciklusban rendelt az Orbán-kormány a Századvég Politikai Iskola Alapítványtól és a Századvég Gazdaságkutatótól, 6,1 milliárd forint értékben – döntött jogerős ítéletében a Fővárosi Ítélőtábla.

Ezzel helybenhagyták a júniusi, első fokú döntést. Kollégánk, Joó Hajnalka a 2012-14 közti Századvég-iratokat korábban sikeresen kiperelte, azonban a 2015-ben kötött újabb, 6 milliárdos keretösszegű szerződések anyagait is meg akarta nézni. A Miniszterelnöki Kabinetiroda a kérésnek nem tett eleget, noha a kollégánkat a bíróság előtt képviselő TASZ szerint is közérdekű adatokról van szó. A Rogán Antal vezette minisztérium az anyagok egy részét egyáltalán nem akarta kiadni, a másik részéért pedig csaknem 250 ezer forintot kért.

Az adatokat így sem kapta volna meg kollégánk, csak betekinthetett volna azokba. A helyszínt és az időpontot csak azután árulta volna el a tárca, hogy az újságíró már befizette a pénzt. Az elsőfokú bíróság úgy döntött, ingyen kell kiadni a kért dokumentumokat.